
A matematika szeretete és a tanári identitás megnyilvánulása matematikatanár-jelöltek narratíváiban

Kulcsszavak: bevonódás; tanári identitás; matematikatanár; tanárképzés; indikátorok-facilitátorok
A középiskolai tanulók matematika és a matematikatanári pálya iránti elköteleződésének elősegítésében számos tényező játszik fontos szerepet. Kutatásunkban arra a kérdésre kerestünk választ, hogy matematikatanár jelölt egyetemi hallgatóknál hogyan érhető tetten a pedagóguspálya iránti elköteleződés, mitől válik vonzóvá a matematika és a matematikatanári pálya. A 190 önbeszámolón végzett kvalitatív tartalomelemzés alapján azonosítottuk az elköteleződés kognitív, viselkedéses és érzelmi indikátorait, valamint a bevonódást kiváltó facilitátorokat (tanuló, tanár, társak és kontextus). Eredményeink között a tanuló által megélt kompetencia, a sikerélmények, továbbá a matematikatanár személyiségének, támogató magatartásának és választott módszereinek szerepe emelkedett ki. Ezen motívumok főként valamely viselkedéses vagy érzelmi indikátor megjelenését idézték elő. A hallgatók jelentős részénél fellelhető reflektív megnyilvánulások a pályaidentitásuk formálódását tükrözik. A többségében tanári gyakorlattal rendelkező, levelező munkarendű hallgatók nagyobb mértékű elköteleződést mutattak, mint nappali munkarendű társaik. A kutatásunk sajátosságainak köszönhetően olyan motívumok vizsgálatára is volt lehetőségünk, amelyekre kérdőíves módszer mellett nem derült volna fény. Ilyen volt a matematika versenyeken való részvétel pozitív élménye (annak eredményétől függetlenül), valamint az osztályteremben a táblánál való szereplés attitűdformáló hatása. Kutatásunk pedagógiai implikációja, hogy a tanárjelölteknek a tantárgyi bevonódáson felül szükségük van példaképre, követendő tanári attitűdre, mely saját értékrendjük szerint átalakítva végül beépülhet formálódó tanári identitásukba.



